Fundația Justin Pârvu

Căminul pentru persoane vârstnice „Sf. Spiridon”

Com Poiana Teiului, sat Petru Vodă

Jud. Neamț, Cod poștal 617346

Tel 0233 896 105 / Fax 0233 818 700

E-mail centresociale.justinparvu@gmail.com

**RAPORT**

**privind desfășurarea activității Căminului pentru persoane vârstnice "Sf. Spiridon" al Fundației Justin Pârvu, com. Poiana Teiului, jud. Neamț în perioada ianuarie-decembrie 2015**

 Căminul pentru persoane vârstnice "Sf. Spiridon" al Fundației Justin Pârvu a luat ființă în anul 2008, la inițiativa și susținerea financiară a vrednicului de pomenire Părintele nostru Justin Pârvu, ctitorul Mănăstirii "Adormirea Maicii Domnului" Paltin-Petru Vodă, ca urmare a dorinței Prea Cuvioșiei Sale de a veni în sprijinul unor persoane vârstnice aflate în impas material și sufletesc.

 Căminul pentru persoane vârstnice "Sf. Spiridon" funcționează în incinta Mănăstirii "Adormirea Maicii Domnului" Paltin-Petru Vodă și este deservit în totalitate de personal asigurat de obștea acestei mănăstiri.

 Ca și în anii precedenți, activitatea Căminului pentru persoane vârstnice "Sf. Spiridon" a avut în vedere atingerea tuturor obiectivelor prevăzute de asigurarea standardelor minime obligatorii în îngrijirea persoanelor vârstnice, precum și respectarea interesului superior al beneficiarilor serviciilor.

 Resursele materiale necesare derulării activităților au fost asigurate prin:

* Susținerea financiară și materială a Mănăstirii "Adormirea Maicii Domnului" Paltin-Petru Vodă,
* Venituri ale Fundației Justin Pârvu,
* Donații ale credincioșilor,
* Contribuții bănești ale beneficiarilor serviciilor Centrului.

Activitățile susținute de Căminul pentru persoane vârstnice "Sf. Spiridon" pe durata anului 2015 au fost:

1. **Activități de management și logistică în vederea asigurării cadrului legislativ și resurselor necesare derulării întregii activități a Centrului**

 În acest sens:

* a fost întocmită și depusă la Ministerul Muncii și Protecției Sociale a Persoanelor Vârstnice a documentației privind acreditarea serviciului social al Centrului,
* Au fost elaborate procedurile de lucru ale Centrului în conformitate cu legislația în vigoare,
* A fost încheiată Convenția de colaborare cu Mănăstirea "Adormirea Maicii Domnului" Paltin-Petru Vodă cu privire la asigurarea resurselor materiale și umane necesare desfășurării activității Centrului,
* A fost elaborat Planul de activități pentru anul 2016, în vederea îmbunătățirii calității serviciilor oferite beneficiarilor.
1. **Activități de îngrijire, găzduire și supraveghere a beneficiarilor**

 În anul 2016 în Căminul pentru persoane vârstnice "Sf. Spiridon" au fost găzduite și au primit servicii de îngrijire 43 de persoane. Cinci persoane au părăsit Centrul ( 4 au decedat și o persoană a fost transferată în alt Centru din motive de sănătate mintală).

 În acordarea serviciilor au fost incluse:

* Servicii de îngrijire primară în vederea satisfacerii nevoilor personale în conformitate cu standardele minime obligatorii și în funcție de nevoile identificate pentru fiecare caz în parte.
* Monitorizarea stării de sănătate a beneficiarilor și asigurarea de controale, investigații și intervenții în clinici de specialitate,
* Asigurarea îngrijirii și serviciilor specifice pentru situații de fază terminală,
* Asistență și servicii în caz de deces al beneficiarilor.
1. **Activități de socializare și petrecere a timpului liber al beneficiarilor**

 Pentru menținerea unui climat cât mai dinamic și plăcut, în care fiecare dintre beneficiarele serviciilor Centrului nostru să aibă sentimentul utilității și al implicării în viața micii noastre comunități, a fost pus la dispoziția acestora un program de petrecere a timpului liber care a inclus:

* Organizarea de evenimente cu diferite ocazii ( Crăciun, An Nou, Sf. Paști, zile de naștere și onomastice, parastase etc.),
* Organizarea a două excursii: în Bucovina cu scopul vizitării câtorva mănăstiri și la Iași cu prilejul Hramului Sf. Parascheva,
* Ore de lectură și vizionare de filme și imagini,
* Întâlniri și discuții pe diverse teme,
* Mici spectacole artistice oferite de invitați ai Mănăstirii "Adormirea Maicii Domnului" Paltin-Petru Vodă,
* Activități și drumeții în aer liber,
* Activități gospodărești și de terapie ocupațională,
* Deplasări în oraș, la cumpărături.
1. **Activități religioase**

 Având în vedere așezarea Căminului pentru persoane vârstnice "Sf. Spiridon" în incinta Mănăstirii Adormirea Maicii Domnului, am asigurat pentru beneficiarele serviciilor Centrului nostru participarea la:

* Programul liturgic al mănăstirii;
* Programul liturgic în Paraclisul Centrului;
* Program de rugăciune personal și în comun;
* Consiliere duhovnicească și spovedanie;
* Fond de carte religioasă și lectură pe această temă.
1. **Activități de informare a beneficiarilor pe diverse teme**

 Prin discuții și dezbateri în comun sau particular, prin asigurarea materialelor necesare, personalul Centrului a abordat cu beneficiarele Centrului o serie de teme de interes, cum ar fi:

* Drepturi și responsabilități ale beneficiarelor;
* Îngrijirea medicală a beneficiarelor;
* Manualul de proceduri al Centrului;
* Ghidul beneficiarului;
* Legislația în domeniul persoanelor vârstnice;
* Alte teme de interes personal al beneficiarelor.
1. **Activități de integrare socială a beneficiarelor și menținerea relațiilor cu familia**

 În desfășurarea activităților sale, echipa de personal a manifestat o preocupare deosebită în menținerea unor relații cât mai apropiate a beneficiarelor cu familia acestora, în medierea unor eventuale situații conflictuale între bătrâne și membrii familiilor acestora, încurajând corespondența, convorbirile telefonice, vizitele în familie sau ale membrilor familiei în Centru.

 În acest sens au avut loc:

* Discuții cu membrii familiilor beneficiarelor privind însemnătatea menținerii comunicării cu beneficiarele serviciilor sociale provenite din familiile lor;
* Informări ale familiilor cu privire la starea psiho-afectivă și de sănătate a beneficiarelor ce provin din rândurile lor;
* Invitații adresate familiilor beneficiarelor la unele activități ale Centrului.
1. **Asigurarea resurselor materiale necesare pentru desfășurarea unor servicii de calitate**

 Pentru asigurarea unor servicii de calitate, Centrul nostru a desfășurat activități de achiziție, gestionare și asigurare cu:

* Necesarul de combustibil lemnos și lichid;
* Necesarul zilnic de alimente conform cu cerințele de dietă ale beneficiarelor;
* Necesarul de produse consumabile ( detergenți și produse de curățenie și dezinfectanți, produse de igienă personală, pamperși etc.);
* Necesarul de medicamente și produse paramedicale;
* Resurse financiare pentru plata facturilor și acoperirea nevoilor curente

( deplasări, abonamente telefonice, corespondență etc.);

* Necesarul de cazarmament, îmbrăcăminte și încălțăminte.
1. **Investiții și lucrări de întreținere, modernizare și igienizare**

 În perioada anului 2015 în Centrul nostru s-au executat următoarele:

* Lucrări de igienizare a spațiilor comune și a celor de locuit ( văruit și curățenie generală periodică);
* Lucrări de întreținere și reparații la instalațiile: electrică, termică, de alimentare cu apă și canalizare);
* Lucrări de amenajare și înfrumusețare a teraselor și a spațiilor comune cu flori și mobilier adecvat;
* Modernizarea și înnoirea mobilierului din dotare;
* Dotarea secretariatului Centrului cu calculator, imprimantă și copiator noi.
1. **Activități de perfecționare a personalului**

 Pentru acordarea unor servicii de calitate Centrul nostru a organizat pentru personalul ce-l deservește dezbateri și discuții pe diverse teme, cum ar fi:

* Regulamentul de ordine interioară;
* Legislație în domeniul serviciilor sociale;
* Legea voluntarului;
* Tehnici și proceduri de lucru cu persoanele vârstnice;
* Norme de protecția muncii;
* Comunicare și abilități sociale.

 Căminul pentru persoane vârstnice "Sf. Spiridon" își propune pentru anul 2016 continuarea activității în domeniul asistenței sociale a persoanelor vârstnice, cu respectarea standardelor minime obligatorii impuse de legislația în vigoare, în interesul superior al beneficiarilor serviciilor sale.

 Obiectivul major în acest sens îl reprezintă acreditarea serviciului de către Ministerul Muncii precum și îmbunătățirea continuă a calității serviciilor oferite.